Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 643/14/8808	Rožňava, 8.12.2014
EEČ : 2-67-352-2014

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v presne nezistený deň v období od mesiaca január 2014 do 24.02.2014 v XXXXX, na ulici XXXXX č. 10, z útulku pre sociálne slabších, z bytu č. 8, odcudzila 2 ks plastových okien, čím pre poškodené Mesto XXXXX spôsobila škodu vo výške XXXXX €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadku uhradiť škodu Mestu XXXXX vo výške XXXXX,-

Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ SR v XXXXX, sp. zn. ORP-XXXXX zo dňa 08.08.2014, bolo začaté trestné stíhanie a uznesením toho istého orgánu, zo dňa 08.10.2014, bolo vznesené obvinenie XXXXX XXXXX za prečin krádeže podľa § 212 ods. 1 Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
	Obvinená XXXXX sa k spáchaniu skutku, za ktorý je stíhaná, v celom rozsahu priznala. Svoje konanie oľutovala. Na svoju obhajobu uviedla, že po smrti svojho manžela nemala z čoho žiť, preto okná odcudzila a predala neznámej osobe. S poškodeným mestským úradom uzavrela dohodu o náhrade škody formou splátok. Vyjadrila súhlas s podmienečným zastavením trestného stíhania. 
Svedkyňa XXXXX, splnomocnená zástupkyňa Mesta XXXXX, uviedla, že odcudzením 2 ks plastových okien im vznikla škoda vo výške XXXXX €, ktorú žiadajú uhradiť. Dňa 19.11.2014 obvinená uzavrela dohodu - splátkový kalendár. 
Z dohody o splátkovom kalendári, zo dňa 19.11.2014, vyplýva, že obvinená sa zaviazala uhradiť poškodenému Mestu XXXXX škodu formou splátok. 
Zo zápisnice o obhliadke miesta činu a pripojenej fotodokumentácie, vyčíslenia škody, splnomocnenia, výpisu z listu vlastníctva, ako aj z ďalších dôkazov vo vyšetrovacom spise, vyplývajú už uvedené skutočnosti. 
	Obvinená je z miesta trvalého bydliska všeobecne hodnotená. Toho času je bezdomovkyňa. Doposiaľ nebola súdne trestaná, ani postihnutá v priestupkovom konaní. 
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinená XXXXX spáchala prečin krádeže podľa § 212 ods. 1 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinená sa k spáchaniu prečinu priznala, svoje konanie oľutovala a vyjadrila súhlas s prípadným podmienečným zastavením trestného stíhania proti svojej osobe. S poškodeným Mestom XXXXX uzavrela dohodu o náhrade škody formou splátok. 
Vzhľadom na vyššie uvedené  bolo dôvodné postupovať podľa § 216 ods. 1, ods. 2, ods. 3 Tr. por., t. j. podmienečne zastaviť trestné stíhanie proti obvinenej XXXXX a určená jej bola skúšobná doba v trvaní 12 (dvanásť) mesiacov, čo s prihliadnutím na jej doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Hvasta
prokurátor